Drie vas wat glo vragmotor met R1 m se vonkelwyn kaapDrie verdagtes sal na verwagting vandag in die Wynberg-landdroshof verskyn nadat hulle glo ŉ vragmotor gekaap het wat duur vonkelwyn vervoer het. Sers. Noloyiso Rwexana, polisiewoordvoerder, het gesê die vragmotor is Donderdag in Elsiesrivier gekaap. “Die vragmotor het 36 palette vonkelwyn ter waarde van meer as R1 miljoen vervoer.” Die vragmotor kon nie opgespoor word nie aangesien die opsporingstelsel buite werking was. Speurders van die provinsie se teenkapingseenheid het egter Vrydag ŉ deurbraak gemaak toe hulle vasgestel het dat die vragmotor by ŉ adres in Ottery in Kaapstad stilgehou het. “Hulle het die sakeperseel dopgehou en gesien hoe bokse in ŉ vragmotor gelaai word. Die polisie het die vragmotor agtervolg en voorgekeer waarna 320 bokse vonkelwyn gevind is.” Twee verdagtes, 22 en 38 jaar oud, is in hegtenis geneem op aanklag van die besit van vermoedelik gesteelde goedere. Die polisie het hierna ŉ klopjag op die perseel in Ottery uitgevoer en op nog 717 bokse vonkelwyn beslag gelê. ŉ Verdagte (60) is op die perseel in hegtenis geneem vir die besit van vermoedelik gesteelde goedere.